அஞ்சு ரதி ராணா

அஞ்சு ரதி ராணா என்பவர் இந்தியாவின் முதல் பெண் சட்டம் மற்றும் நீதித்துறை செயலாளராவார். இந்திய சட்ட சேவை (ஐ.எல்.எஸ்) அதிகாரியான இவர் சட்ட விவகாரத் துறையின் கூடுதல் செயலாளராகப் பணியாற்றி வருகிறார். மத்திய அமைச்சரவை நியமனக்குழுவின் (ஏ.சி.சி) ஒப்புதல்படி, இந்திய ஆட்சிப்பணி அதிகாரியான (ஐ.ஏ.எஸ்) நித்தன் சந்திரா பணி ஓய்வுக்குப் பிறகு சில மாதங்கள் காலியாக இந்தப் பதவிக்கு, இவர் நியமிக்கப்பட்டுள்ளார். இரண்டு ஆண்டுகளுக்கு இவர் இந்தப் பொறுப்பை வகிப்பார். 
 இளமைக் காலம்
அஞ்சு ரதி ராணா இந்தியாவில் உத்தரப் பிரதேசம் மாநிலத்தில் முசாபர் நகரிலுள்ள டிஏவி கல்லூரியில் இளங்கலைச் சட்டம் பயின்றார். உத்தரப் பிரதேச மாநிலத்தில் மீரட் கல்லூரியில் முதுகலைச் சட்டம் படித்தார். இந்தியாவின் அரியானா மாநிலத்திலுள்ள ரோஹ்தக் எம்.டி.யூ பல்கலைக்கழகத்தில் சட்டத்தில் முனைவர் பட்டம் பெற்றார்.

 தொழில் வாழ்க்கை
1994ஆம் ஆண்டு முசாபர்நகர் மாவட்ட நீதிமன்றத்தில் வழக்கறிஞராகப் பணியாற்றினார்.குடிமையியல் குற்றவியல்,தொழிலாளர் வழக்குகள் ஆகியவற்றுக்குச் சுருக்கம் வரைதல், பதில் தயாரித்தல் மற்றும் அறிக்கை எழுதுதல் ஆகிய வேலைகளில் மூத்த வழக்கறிஞர்க்கு உதவினார்.

1995ஆம் ஆண்டிலிருந்து 1999ஆம் ஆண்டு வரை நவோதயா வித்யாலயா சமிதியில் சட்ட உதவியாளராக இருந்தார். அந்தப் பதவியை ராஜிநாமா செய்த பிறகு நீதிமன்றங்களின் வழக்குரைஞர் இயக்குநரகத்தில் கூடுதல் அரசு உதவி வழக்கறிஞராக 18 ஆண்டுகள் பணியாற்றினார். 2017ஆம் ஆண்டு சட்டம் மற்றும் நீதி அமைச்சகத்தில் இணைச் செயலாளராகவும், சட்ட ஆலோசகராகவும் சேர்ந்தார். 2022ஆம் ஆண்டில் அவர் கூடுதல் செயலாளராகப் பதவி உயர்வு பெற்றார்.

பிரிக்ஸ் நீதி அமைச்சர் கூட்டம் உட்பட, அனைத்துலக நீதிமன்றங்களில் இந்தியாவைப்   பிரதிநிதித்துவம் செய்துள்ளார். அச்சமயம் சட்டச் சீர்திருத்தம் மற்றும் நீதித்துறையில் பெண்களின் பிரதிநிதித்துவம் ஆகியவை தொடர்பான பிரச்சினைகளைக் கவனப்படுத்தியுள்ளார்.

 மேற்கோள்கள் 

பகுப்பு:இந்திய அரசுத் தலைமை வழக்குரைஞர்கள்
பகுப்பு:வாழும் மக்கள்